CELEX: 32022R0585
Language: ro
Date: 2022-04-06 00:00:00
Title: Regulamentul (UE) 2022/585 al Parlamentului European și al Consiliului din 6 aprilie 2022 de modificare a Regulamentului (UE) nr. 514/2014 de stabilire a dispozițiilor generale privind Fondul pentru azil, migrație și integrare, precum și instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor, a Regulamentului (UE) nr. 516/2014 de instituire a Fondului pentru azil, migrație și integrare și a Regulamentului (UE) 2021/1147 de instituire a Fondului pentru azil, migrație și integrare

11.4.2022   
               
               
                  RO
               
               
                  Jurnalul Oficial al Uniunii Europene
               
               
                  L 112/1
               
            
         REGULAMENTUL (UE) 2022/585 AL PARLAMENTULUI EUROPEAN ȘI AL CONSILIULUI
         din 6 aprilie 2022
         de modificare a Regulamentului (UE) nr. 514/2014 de stabilire a dispozițiilor generale privind Fondul pentru azil, migrație și integrare, precum și instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor, a Regulamentului (UE) nr. 516/2014 de instituire a Fondului pentru azil, migrație și integrare și a Regulamentului (UE) 2021/1147 de instituire a Fondului pentru azil, migrație și integrare
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 78 alineatul (2), articolul 79 alineatele (2) și (4), articolul 82 alineatul (1), articolul 84 și articolul 87 alineatul (2),
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         hotărând în conformitate cu procedura legislativă ordinară (1),
         întrucât:
         
                     (1)
                  
                  
                     Invadarea Ucrainei de către Federația Rusă la 24 februarie 2022 a produs un aflux masiv de persoane strămutate din Ucraina către mai multe state membre. Această situație exercită o nouă presiune asupra resurselor financiare ale statelor membre, acestea trebuind să facă față nevoilor urgente în domeniul migrației, al gestionării frontierelor și al securității, care, dată fiind natura și dimensiunea crizei, vor persista ulterior anului 2022.
                  
               
                     (2)
                  
                  
                     Începând cu 1 ianuarie 2014, politica Uniunii în domeniul afacerilor interne în domeniul migrației, al gestionării frontierelor și al securității a fost sprijinită cu finanțare din Fondul pentru azil, migrație și integrare, instituit prin Regulamentul (UE) nr. 516/2014 al Parlamentului European și al Consiliului (2), și din Fondul pentru securitate internă, constând în Instrumentul de sprijin financiar pentru frontiere externe și vize, instituit prin Regulamentul (UE) nr. 515/2014 al Parlamentului European și al Consiliului (3), și Instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor, instituit prin Regulamentul (UE) nr. 513/2014 al Parlamentului European și al Consiliului (4) (denumite în continuare „Fondurile din domeniul afacerilor interne 2014-2020”).
                  
               
                     (3)
                  
                  
                     Este necesar să se prelungească cu un an perioada de punere în aplicare a Fondurilor din domeniul afacerilor interne 2014-2020, pentru a permite statelor membre să utilizeze pe deplin toate sumele necheltuite din respectivele programe și, dacă este necesar, să revizuiască rapid punerea în aplicare a programelor lor, după caz, pentru a aborda provocările neprevăzute generate de invazia Ucrainei.
                  
               
                     (4)
                  
                  
                     Este necesar să se prevadă o mai mare flexibilitate în utilizarea resurselor alocate în temeiul Regulamentului (UE) nr. 516/2014 care împiedică, în prezent, utilizarea sumelor necheltuite din perioada de programare 2014-2020 pentru acțiuni menite să răspundă nevoilor urgente generate de invazia Ucrainei.
                  
               
                     (5)
                  
                  
                     Regulamentul (UE) nr. 514/2014 al Parlamentului European și al Consiliului (5) stabilește normele generale pentru execuția Fondurilor din domeniul afacerilor interne 2014-2020 în ceea ce privește, printre altele, finanțarea cheltuielilor și perioada de punere în aplicare. Normele respective limitează eligibilitatea plăților efectuate de statele membre până cel târziu la 30 iunie 2023 și stabilesc încheierea perioadei de punere în aplicare la 31 decembrie 2023.
                  
               
                     (6)
                  
                  
                     La 1 ianuarie 2021, în temeiul cadrului financiar multianual pentru perioada 2021-2027, a intrat în vigoare un pachet reînnoit de fonduri în domeniul migrației și managementului frontierelor, sub forma noului Fond pentru azil, migrație și integrare, instituit prin Regulamentul (UE) 2021/1147 al Parlamentului European și al Consiliului (6), a Instrumentului de sprijin financiar pentru managementul frontierelor și politica de vize, instituit prin Regulamentul (UE) 2021/1148 al Parlamentului European și al Consiliului (7) și a Fondului pentru securitate internă, instituit prin Regulamentul (UE) 2021/1149 al Parlamentului European și al Consiliului (8) (denumite în continuare „Fondurile din domeniul afacerilor interne 2021-2027”).
                  
               
                     (7)
                  
                  
                     Deși Fondurile din domeniul afacerilor interne 2021-2027 au intrat în vigoare la 15 iulie 2021 cu aplicare retroactivă de la 1 ianuarie 2021, nu au fost încă aprobate programele tuturor statelor membre.
                  
               
                     (8)
                  
                  
                     Pentru a asigura continuitatea punerii în aplicare a obiectivelor de politică ale Fondurilor din domeniul afacerilor interne 2014-2020 și 2021-2027 și pentru a permite o tranziție lină între perioada de programare 2014-2020 și perioada de programare 2021-2027, reducând astfel la minimum sarcina administrativă pentru statele membre, este necesar să existe o anumită suprapunere la punerea în aplicare a instrumentelor de finanțare respective. Această necesitate este recunoscută în mod explicit de Fondurile din domeniul afacerilor interne 2021-2027 și de Regulamentul (UE) 2021/1060 al Parlamentului European și al Consiliului (9), care permit eligibilitatea retroactivă a cheltuielilor începând cu 1 ianuarie 2021.
                  
               
                     (9)
                  
                  
                     În pofida dispozițiilor menite să contribuie la reducerea decalajului dintre Fondurile din domeniul afacerilor interne 2014-2020 și Fondurile din domeniul afacerilor interne 2021-2027, data finală a punerii în aplicare a Fondurilor din domeniul afacerilor interne 2014-2020 și datele anticipate pentru aprobarea programelor din cadrul Fondurilor din domeniul afacerilor interne 2021-2027 riscă să expună statele membre la un deficit de finanțare considerabil. Respectivul deficit de finanțare ar putea duce la probleme de lichiditate din cauza presiunii suplimentare asupra statelor membre în domeniul migrației și al gestionării frontierelor ca urmare a afluxului masiv de persoane strămutate din Ucraina.
                  
               
                     (10)
                  
                  
                     Riscul unui deficit de finanțare considerabil este exacerbat de faptul că Fondurile din domeniul afacerilor interne 2014-2020 urmează un ciclu mai scurt de execuție a angajamentelor bugetare (regula N + 2), care nu este aliniat la alte instrumente de finanțare ale Uniunii în gestiune partajată, cum ar fi fondurile de coeziune, în cazul cărora se aplică o perioadă de execuție mai lungă (regula N + 3). Regula N + 3 se aplică Fondurilor din domeniul afacerilor interne 2021-2027, astfel cum se prevede în Regulamentul (UE) 2021/1060. Regula N + 3 prevede că un angajament asumat în anul N trebuie să fie acoperit de aceeași sumă de prefinanțare și de cereri de plată intermediare înainte de 31 decembrie N + 3 (de exemplu, un angajament asumat în 2014 trebuie să fie acoperit integral de prefinanțare și de cereri de plată înainte de 31 decembrie 2017). Suma neacoperită este dezangajată, ceea ce înseamnă că statul membru pierde finanțarea.
                  
               
                     (11)
                  
                  
                     Informațiile disponibile privind stadiul punerii în aplicare de către statele membre indică un risc ridicat de dezangajare a fondurilor, care altfel ar putea fi utilizate pentru a răspunde nevoilor nou apărute. Respectivul risc este cauzat, în parte, de motive independente de controlul statelor membre, cum ar fi întârzierile în punerea în aplicare cauzate de pandemia de COVID-19 din 2020-2021. Între timp, prelungirea cu un an a termenului-limită pentru punerea în aplicare a fondurilor ar permite statelor membre să utilizeze pe deplin angajamentele bugetare din cadrul programelor pentru perioada 2014-2020 pentru a aborda provocările cu care se confruntă în prezent din cauza războiului din Ucraina.
                  
               
                     (12)
                  
                  
                     Regulamentul (UE) nr. 514/2014 recunoaște că, în contextul împrejurărilor nou apărute sau neprevăzute, un program național aprobat poate fi reexaminat, la inițiativa Comisiei sau a statului membru în cauză și, dacă este necesar, poate fi revizuit pentru restul perioadei de programare. Este adecvat să se considere că războiul din Ucraina se încadrează în categoria „circumstanțe noi sau neprevăzute”, care justifică o reexaminare și o redirecționare operațională a unui program, în contextul acestor noi nevoi și în cadrul obiectivelor specifice ale programului adoptat anterior.
                  
               
                     (13)
                  
                  
                     Pentru a acorda statelor membre un acces continuu la sumele necheltuite din cadrul Fondurilor din domeniul afacerilor interne 2014-2020, este necesar să se prelungească cu un an perioada de eligibilitate a fondurilor respective și să se efectueze ajustările aferente necesare cu privire la datele aplicabile pentru punerea în aplicare, raportarea, evaluarea și închiderea programelor, precum și la datele referitoare la sumele dezangajate.
                  
               
                     (14)
                  
                  
                     Pentru a se asigura faptul că prelungirea perioadei de eligibilitate este introdusă în modul cel mai clar posibil, este necesar să se stabilească o dată-cheie finală până la care cheltuielile să fie atât suportate, cât și plătite.
                  
               
                     (15)
                  
                  
                     Regulamentul (UE) 2018/2000 al Parlamentului European și al Consiliului (10) a modificat Regulamentul (UE) nr. 516/2014 pentru a debloca accesul la resursele alocate transferului solicitanților de protecție internațională sau al beneficiarilor de protecție internațională și pentru a permite utilizarea acestor resurse pentru alte acțiuni din cadrul programului național. Este necesar să se extindă respectivul principiu al flexibilității pentru a răspunde nevoilor urgente în contextul unor circumstanțe noi sau neprevăzute, în special pentru a răspunde noilor nevoi ale statelor membre în materie de azil și gestionare a migrației, generate de invazia Ucrainei.
                  
               
                     (16)
                  
                  
                     Pentru a debloca accesul la toate fondurile disponibile și pentru a evita pierderea acestora prin dezangajarea resurselor neutilizate alocate anterior pentru anumite scopuri specifice în temeiul Regulamentului (UE) nr. 516/2014, inclusiv a resurselor pentru acțiuni specifice și pentru programul de relocare al Uniunii, este necesar să se ofere statelor membre flexibilitatea de a utiliza, în mod excepțional, aceste resurse în contextul circumstanțelor noi sau neprevăzute, cum ar fi cele generate de invazia Ucrainei.
                  
               
                     (17)
                  
                  
                     Pentru a extinde domeniul de aplicare al surselor de finanțare disponibile astfel încât să contribuie la abordarea evenimentelor viitoare neprevăzute, este oportun să se permită statelor membre și altor donatori publici sau privați ca, în perioada de programare 2021-2027, să facă contribuții financiare suplimentare în domeniul azilului și al gestionării migrației sub formă de venituri alocate externe. Respectivele venituri alocate externe se constituie ca o contribuție specifică din partea statelor membre și a altor donatori publici sau privați pentru finanțarea unor cheltuieli specifice din cadrul Fondului pentru azil, migrație și integrare pentru perioada 2021-2027 și vor reprezenta o măsură de pregătire suplimentară pentru finanțarea activităților în materie de azil și migrație din statele membre în timpul crizelor, cum ar fi cele generate de invazia Ucrainei.
                  
               
                     (18)
                  
                  
                     Sprijinul acordat în cadrul Fondului pentru azil, migrație și integrare pentru perioada 2014-2020 și în cadrul Fondului pentru azil, migrație și integrare pentru perioada 2021-2027 este complementar în raport cu acțiunile finanțate în cadrul altor fonduri ale Uniunii, în special în cadrul politicii de coeziune, pentru a maximiza impactul finanțării disponibile.
                  
               
                     (19)
                  
                  
                     Întrucât obiectivele prezentului regulament nu pot fi realizate în mod satisfăcător de către statele membre, dar, având în vedere amploarea sau efectele acțiunii, acestea pot fi realizate mai bine la nivelul Uniunii, aceasta poate adopta măsuri, în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană (TUE). În conformitate cu principiul proporționalității, astfel cum este prevăzut la articolul respectiv, prezentul regulament nu depășește ceea ce este necesar pentru realizarea acestor obiective.
                  
               
                     (20)
                  
                  
                     Având în vedere necesitatea urgentă de a se pune la dispoziția statelor membre resurse financiare pentru a face față nevoilor în domeniul migrației, al gestionării frontierelor și al securității, cauzate de afluxul masiv de persoane strămutate din Ucraina, se consideră oportun să se invoce excepția de la termenul de opt săptămâni prevăzută la articolul 4 din Protocolul nr. 1 privind rolul parlamentelor naționale în Uniunea Europeană, anexat la TUE, la Tratatul privind funcționarea Uniunii Europene (TFUE) și la Tratatul de instituire a Comunității Europene a Energiei Atomice.
                  
               
                     (21)
                  
                  
                     În conformitate cu articolele 1 și 2 din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la TUE și la TFUE, și fără a aduce atingere articolului 4 din protocolul respectiv, Irlanda nu participă la adoptarea prezentului regulament, acesta nu este obligatoriu pentru respectivul stat membru și nu i se aplică.
                  
               
                     (22)
                  
                  
                     În conformitate cu articolele 1 și 2 din Protocolul nr. 22 privind poziția Danemarcei, anexat la TUE și la TFUE, Danemarca nu participă la adoptarea prezentului regulament, acesta nu este obligatoriu pentru respectivul stat membru și nu i se aplică.
                  
               
                     (23)
                  
                  
                     Prin urmare, Regulamentele (UE) nr. 514/2014, (UE) nr. 516/2014 și (UE) 2021/1147 ar trebui modificate în consecință.
                  
               
                     (24)
                  
                  
                     Prezentul regulament ar trebui să intre în vigoare în regim de urgență în ziua următoare datei publicării în Jurnalul Oficial al Uniunii Europene, astfel încât să se pună de urgență la dispoziția statelor membre resurse financiare pentru a face față nevoilor în domeniul migrației, al gestionării frontierelor și al securității, cauzate de afluxul masiv de persoane strămutate din Ucraina,
                  
               ADOPTĂ PREZENTUL REGULAMENT:
         
            Articolul 1
            Regulamentul (UE) nr. 514/2014 se modifică după cum urmează:
            
                        1.
                     
                     
                        La articolul 17, alineatul (3) se înlocuiește cu următorul text:
                        
                           „(3)   Cheltuielile sunt eligibile pentru sprijin în temeiul regulamentelor specifice dacă au fost efectuate de beneficiar și totodată achitate integral de către autoritatea responsabilă desemnată între 1 ianuarie 2014 și 30 iunie 2024.”
                        
                     
                  
                        2.
                     
                     
                        Articolul 40 se modifică după cum urmează:
                        
                                    (a)
                                 
                                 
                                    la alineatul (1), fraza introductivă se înlocuiește cu următorul text:
                                    
                                       „(1)   Până la 31 decembrie 2024, statele membre prezintă următoarele documente:”;
                                    
                                 
                              
                                    (b)
                                 
                                 
                                    alineatul (2) se înlocuiește cu următorul text:
                                    
                                       „(2)   Plățile efectuate de autoritatea responsabilă în perioada 16 octombrie 2023-30 iunie 2024 se includ în ultimele conturi anuale.”
                                    
                                 
                              
                  
                        3.
                     
                     
                        La articolul 50, alineatul (4) se înlocuiește cu următorul text:
                        
                           „(4)   Angajamentele aferente ultimilor doi ani ai perioadei respective sunt dezangajate în conformitate cu normele privind închiderea programului.”
                        
                     
                  
                        4.
                     
                     
                        La articolul 54, alineatul (1) se înlocuiește cu următorul text:
                        
                           „(1)   Până la 31 martie 2016 și, respectiv, până la data de 31 martie a fiecărui an următor până în 2023 inclusiv, autoritatea responsabilă prezintă Comisiei un raport anual privind punerea în aplicare a fiecărui program național în cadrul exercițiului financiar precedent și poate publica aceste informații la nivelul adecvat. Raportul care se prezintă în 2016 se referă la exercițiile financiare 2014 și 2015. Până la 31 decembrie 2024, statul membru prezintă un raport final privind punerea în aplicare a programelor naționale.”
                        
                     
                  
                        5.
                     
                     
                        Articolul 57 se modifică după cum urmează:
                        
                                    (a)
                                 
                                 
                                    la alineatul (1), litera (b) se înlocuiește cu următorul text:
                                    
                                                „(b)
                                             
                                             
                                                un raport de evaluare ex post cu privire la rezultatele acțiunilor din programele naționale, până la 31 decembrie 2024.”;
                                             
                                          
                              
                                    (b)
                                 
                                 
                                    la alineatul (2), litera (b) se înlocuiește cu următorul text:
                                    
                                                „(b)
                                             
                                             
                                                un raport de evaluare ex post privind efectele prezentului regulament și ale regulamentelor specifice, ca urmare a încheierii programelor naționale, până la 30 iunie 2025.”
                                             
                                          
                              
                  
         
            Articolul 2
            Regulamentul (UE) nr. 516/2014 se modifică după cum urmează:
            
                        1.
                     
                     
                        La articolul 16, alineatul (3) se înlocuiește cu următorul text:
                        
                           „(3)   Sumele suplimentare menționate la alineatele (1) și (2) din prezentul articol se alocă statelor membre în cadrul unor decizii de finanțare individuale care aprobă sau revizuiesc programele lor naționale în contextul reexaminării intermediare, în conformitate cu procedura prevăzută la articolele 14 și 15 din Regulamentul (UE) nr. 514/2014. Sumele respective se utilizează numai pentru punerea în aplicare a acțiunilor specifice care figurează pe lista din anexa II la prezentul regulament. Cu toate acestea, dacă este necesar în contextul unor circumstanțe noi sau neprevăzute, un stat membru poate utiliza respectivele sume pentru alte acțiuni în cadrul programului său național, cu condiția consultării Comisiei înaintea unei astfel de utilizări.”
                        
                     
                  
                        2.
                     
                     
                        La articolul 17, alineatul (9) se înlocuiește cu următorul text:
                        
                           „(9)   Sumele suplimentare menționate la alineatele (1) și (2) din prezentul articol se repartizează statelor membre la fiecare doi ani, prima dată prin deciziile individuale de finanțare prin care se aprobă programele lor naționale în conformitate cu procedura prevăzută la articolul 14 din Regulamentul (UE) nr. 514/2014 și, ulterior, printr-o decizie de finanțare care se anexează la deciziile de aprobare a programelor lor naționale. Sumele respective nu se transferă altor acțiuni din cadrul programului național. Cu toate acestea, dacă este necesar în contextul unor circumstanțe noi sau neprevăzute, un stat membru poate transfera respectivele sume pentru alte acțiuni în cadrul programului său național, cu condiția consultării Comisiei înaintea unui astfel de transfer.”
                        
                     
                  
         
            Articolul 3
            La articolul 10 din Regulamentul (UE) 2021/1147 se adaugă următorul alineat:
            
               
                  „(5)   Sprijinul acordat în temeiul prezentului regulament poate fi finanțat, de asemenea, prin contribuții efectuate de statele membre și de alți donatori publici sau privați sub formă de venituri alocate externe, în conformitate cu articolul 21 alineatul (5) din Regulamentul financiar.”
               
            
         
         
            Articolul 4
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în statele membre în conformitate cu tratatele.
            Adoptat la Strasbourg, 6 aprilie 2022.
            
               
                  Pentru Parlamentul European
               
               
                  Președinta
               
               R. METSOLA
            
            
               
                  Pentru Consiliu
               
               
                  Președintele
               
               C. BEAUNE
            
         
         
            (1)  Poziția Parlamentului European din 24 martie 2022 (nepublicată încă în Jurnalul Oficial) și decizia Consiliului din 4 aprilie 2022.
         
            (2)  Regulamentul (UE) nr. 516/2014 al Parlamentului European și al Consiliului din 16 aprilie 2014 de instituire a Fondului pentru azil, migrație și integrare, de modificare a Deciziei 2008/381/CE a Consiliului și de abrogare a Deciziilor nr. 573/2007/CE și nr. 575/2007/CE ale Parlamentului European și ale Consiliului și a Deciziei 2007/435/CE a Consiliului (JO L 150, 20.5.2014, p. 168).
         
            (3)  Regulamentul (UE) nr. 515/2014 al Parlamentului European și al Consiliului din 16 aprilie 2014 de instituire, în cadrul Fondului pentru securitate internă, a instrumentului de sprijin financiar pentru frontiere externe și vize și de abrogare a Deciziei nr. 574/2007/CE (JO L 150, 20.5.2014, p. 143).
         
            (4)  Regulamentul (UE) nr. 513/2014 al Parlamentului European și al Consiliului din 16 aprilie 2014 de instituire, în cadrul Fondului pentru securitate internă, a instrumentului de sprijin financiar pentru cooperarea polițienească, prevenirea și combaterea criminalității și gestionarea crizelor și de abrogare a Deciziei 2007/125/JAI a Consiliului (JO L 150, 20.5.2014, p. 93).
         
            (5)  Regulamentul (UE) nr. 514/2014 al Parlamentului European și al Consiliului din 16 aprilie 2014 de stabilire a dispozițiilor generale privind Fondul pentru azil, migrație și integrare, precum și instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor (JO L 150, 20.5.2014, p. 112).
         
            (6)  Regulamentul (UE) 2021/1147 al Parlamentului European și al Consiliului din 7 iulie 2021 de instituire a Fondului pentru azil, migrație și integrare (JO L 251, 15.7.2021, p. 1).
         
            (7)  Regulamentul (UE) 2021/1148 al Parlamentului European și al Consiliului din 7 iulie 2021 de instituire, ca parte a Fondului de management integrat al frontierelor, a Instrumentului de sprijin financiar pentru managementul frontierelor și politica de vize (JO L 251, 15.7.2021, p. 48).
         
            (8)  Regulamentul (UE) 2021/1149 al Parlamentului European și al Consiliului din 7 iulie 2021 de instituire a Fondului pentru securitate internă (JO L 251, 15.7.2021, p. 94).
         
            (9)  Regulamentul (UE) 2021/1060 al Parlamentului European și al Consiliului din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize (JO L 231, 30.6.2021, p. 159).
         
            (10)  Regulamentul (UE) 2018/2000 al Parlamentului European și al Consiliului din 12 decembrie 2018 de modificare a Regulamentului (UE) nr. 516/2014 al Parlamentului European și al Consiliului în ceea ce privește reangajarea sumelor rămase angajate pentru a sprijini punerea în aplicare a Deciziilor (UE) 2015/1523 și (UE) 2015/1601 ale Consiliului sau alocarea acestor sume pentru alte acțiuni din cadrul programelor naționale (JO L 328, 21.12.2018, p. 78).